b"\n_START_ARTICLE_\nTighina\n_START_SECTION_\nEtimologie\n_START_PARAGRAPH_\nAt\xc3\xa2t \xc3\xaen trecut, c\xc3\xa2t \xc8\x99i \xc3\xaen prezent localitatea apare \xc3\xaen publica\xc8\x9bii cu dou\xc4\x83 denumiri: Tighina \xc8\x99i Bender. Tighina este un nume utilizat, de regul\xc4\x83, \xc3\xaen publica\xc8\x9biile \xc3\xaen limba rom\xc3\xa2n\xc4\x83, pe c\xc3\xa2nd Bender e folosit\xc4\x83 \xc3\xaen tip\xc4\x83riturile oficiale._NEWLINE_Denumirea \xe2\x80\x9eBender\xe2\x80\x9d a fost preluat\xc4\x83 oficial de statul moldovenesc, \xc3\xaen ciuda protestelor profesorilor, istoricilor \xc8\x99i lingvi\xc8\x99tilor, care subliniaz\xc4\x83 c\xc4\x83 at\xc3\xa2t autorit\xc4\x83\xc8\x9bile \xc8\x9bariste, c\xc3\xa2t \xc8\x99i sovietice au promovat sistematic denumirile str\xc4\x83ine \xc3\xaen dauna celor rom\xc3\xa2ne\xc8\x99ti, dar c\xc4\x83 guvernul Republicii Moldova nu ar trebui s\xc4\x83 procedeze la fel, cu at\xc3\xa2t mai mult cu c\xc3\xa2t nicio tentativ\xc4\x83 de a complace for\xc8\x9belor separatiste nu le-a determinat pe acestea s\xc4\x83 accepte legalitatea republican\xc4\x83, nici m\xc4\x83car \xc3\xaen momentul c\xc3\xa2nd la Chi\xc8\x99in\xc4\x83u au ajuns la putere comuni\xc8\x99tii._NEWLINE_Denumirea de Tighina era cunoscut\xc4\x83 \xc3\xaen sec. XII \xc8\x99i XIII de c\xc4\x83tre navigatorii genovezi instala\xc8\x9bi la Cetatea Alb\xc4\x83, care aveau leg\xc4\x83turi comerciale cu popula\xc8\x9bia b\xc4\x83\xc8\x99tina\xc8\x99\xc4\x83. La 8 octombrie 1408, c\xc3\xa2nd este pentru prima dat\xc4\x83 atestat\xc4\x83 documentar, localitatea este \xc3\xaenscris\xc4\x83 Teghenaccio, iar la 18 martie 1434 \xc8\x98tefan al II-lea \xc3\xaent\xc4\x83re\xc8\x99te din nou privilegiul comercial al negustorilor din Liov, dar cu denumirea - Teghenechiciu. O alt\xc4\x83 gramot\xc4\x83 din 24 februarie 1452, denumirea localit\xc4\x83\xc8\x9bii este redat\xc4\x83 \xc3\xaentr-o form\xc4\x83 mai apropiat\xc4\x83 de cea actual\xc4\x83 - Teghinea . Deci, din a doua jum\xc4\x83tate a secolului XV, a\xc8\x99ezarea e men\xc8\x9bionat\xc4\x83 cu denumirea de Tighina. \xc3\x8ensu\xc8\x99i toponimul pare s\xc4\x83 fie o denumire foarte veche, preistoric\xc4\x83, de origine geto-dac\xc4\x83 sau proto-rom\xc3\xa2neasc\xc4\x83 . \xc3\x8en 1538 cetatea Tighina este cucerit\xc4\x83 de turci, care o redenumesc Bender - cuv\xc3\xa2nt de origine persan\xc4\x83 ce semnific\xc4\x83: \xe2\x80\x9eport\xe2\x80\x9d, \xe2\x80\x9eora\xc8\x99 portuar\xe2\x80\x9d, \xe2\x80\x9eora\xc8\x99 fluvial\xe2\x80\x9d, \xe2\x80\x9eloc de acostare a navelor\xe2\x80\x9d. Totu\xc8\x99i, \xc3\xaen con\xc8\x99tiin\xc8\x9ba neamului rom\xc3\xa2nesc str\xc4\x83vechea localitate a r\xc4\x83mas memorabil\xc4\x83 peste veacuri cu denumire Tighina. Acest nume \xc8\x99i-a g\xc4\x83sit confirmarea documentar\xc4\x83 \xc8\x99i a circulat \xc3\xaen graiul popula\xc8\x9biei locale timp de secole ._NEWLINE_Moldovenii nicic\xc3\xa2nd nu i-au zis Bender, ci au continuat s\xc4\x83 o numeasc\xc4\x83 Tighina. Drept dovad\xc4\x83 ne servesc letopise\xc8\x9bile cronicarilor. Grigore Ureche \xc3\xaen \xe2\x80\x9eLetopise\xc8\x9bul \xc8\x9a\xc4\x83rii Moldovei\xe2\x80\x9d relateaz\xc4\x83: La 1584 \xc2\xabc\xc3\xa2nd au pr\xc4\x83dat cazacii Tighina \xc8\x99i au arsu\xc2\xbb, \xc2\xabni\xc8\x99te cazaci au pr\xc4\x83dat sate din sus de Tighina\xc2\xbb etc. Miron Costin \xc3\xaen cronica sa me\xc8\x9bioneaz\xc4\x83 despre moartea \xc3\xaen 1661, \xc2\xabLa Tighina\xc2\xbb, a domnitorului \xc8\x98tef\xc4\x83ni\xc8\x9b\xc4\x83 Lupu \xc8\x99i despre faptul c\xc4\x83 \xc2\xabbirul \xc8\x9b\xc4\x83rii era legatu la Tighina pre acele vremi...\xc2\xbb. Destul de frecvent utilizeaz\xc4\x83 toponimul Tighina Ion Neculce, cronica c\xc4\x83ruia se \xc3\xaencheie \xc3\xaen anul 1743. \xc3\x8en letopise\xc8\x9bul lui num\xc4\x83r\xc4\x83m 68 de men\xc8\x9biuni ._NEWLINE_Numele vechi al localit\xc4\x83\xc8\x9bii \xc3\xael \xc3\xaent\xc3\xa2lnim \xc8\x99i \xc3\xaen unele documente \xc8\x99i publica\xc8\x9bii din str\xc4\x83in\xc4\x83tate ap\xc4\x83rute dup\xc4\x83 1538. De exemplu, \xc3\xaen tratul rus de geografie \xe2\x80\x9eCartea planului mare\xe2\x80\x9d (rus.: \xe2\x80\x9e\xd0\x9a\xd0\xbd\xd0\xb8\xd0\xb3\xd0\xb0 \xd0\x91\xd0\xbe\xd0\xbb\xd1\x8c\xd1\x88\xd0\xbe\xd0\xbc\xd1\x83 \xd0\xa7\xd0\xb5\xd1\x80\xd1\x82\xd0\xb5\xd0\xb6\xd1\x83\xe2\x80\x9d), editat\xc4\x83 \xc3\xaen 1627, se scrie Teghin, Teaghin \xc8\x99i Teaghinea. \xc3\x8en actele poloneze \xc8\x99i latine\xc8\x99ti Tighina figureaz\xc4\x83 ca Tehinia, Tehyna, Teghinea, Tighinea, Thehina, Tehin, Thehinea, Tehyn \xc8\x99i Tekin._NEWLINE_Denumirea de Bender dateaz\xc4\x83 dintr-o epoc\xc4\x83 mult mai t\xc3\xa2rzie, fiind impus\xc4\x83 uzului oficial de c\xc4\x83tre autorit\xc4\x83\xc8\x9bile \xc8\x9bariste abia \xc3\xaen sec. XIX. Acest lucru s-a f\xc4\x83cut cu scopuri propagandiste, mai exact, pentru a eterniza biruin\xc8\x9bele armatei ruse\xc8\x99ti asupra turcilor, concep\xc8\x9bie \xc8\x99i viziune str\xc4\x83in\xc4\x83 tradi\xc8\x9biilor rom\xc3\xa2ne\xc8\x99te istorice \xc8\x99i culturale, un argument relativ neverosimil, din moment ce armata rusa nu ar fi putut sa eternizeze biruin\xc8\x9bele asupra turcilor, impun\xc3\xaend localit\xc4\x83\xc8\x9bilor numele date de turci. _NEWLINE_De\xc8\x99i topicul Tighina a fost neglijat de ru\xc8\x99i, el nu a disp\xc4\x83rut nici \xc3\xaen secolul al XIX-lea. \xc3\x8en proza scriitorului rus Nicolai Nadejdin \xe2\x80\x9eO promenad\xc4\x83 prin Basarabia\xe2\x80\x9d: \xc2\xabnoaptea am trecut pe l\xc3\xa2ng\xc4\x83 renumita cetate Bender, numit\xc4\x83 \xc3\xaen limba localnicilor Tighino\xc2\xbb._NEWLINE_\xc3\x8en timpul primului R\xc4\x83zboi Mondial s-a \xc3\xaencercat s\xc4\x83 se revin\xc4\x83 la vechea denumire de Teagin sau Tighina. \xc3\x8en 1916, Zemstva municipal\xc4\x83 se adreseaz\xc4\x83 c\xc4\x83tre cea de a 48-a adunarea general\xc4\x83 a zemstvei Bender, rug\xc3\xa2nd-o c\xc4\x83, \xc3\xaen caz dac\xc4\x83 accept\xc4\x83 ideea \xc3\xaenapoierii ora\xc8\x99ului Bender denumirea sa secular\xc4\x83 de Tighina, s\xc4\x83 autorizeze zemstva municipal\xc4\x83 s\xc4\x83 fac\xc4\x83 demersul necesar. Adunarea general\xc4\x83 a acceptat \xc8\x99i a expediat o scrisoare gubernatorului Basarabiei \xc3\xaen care i se cerea s\xc4\x83 abrobe schimbarea numelui ora\xc8\x99ului Bender \xc3\xaen Tighina. Din cauza revolu\xc8\x9biilor din 1917, cererea nu a fost examinat\xc4\x83. Localitatea \xc3\xae\xc8\x99i recap\xc4\x83t\xc4\x83 vechea denumire doar \xc3\xaen 1918, dup\xc4\x83 unirea Basarabiei cu Rom\xc3\xa2nia._NEWLINE_\xc3\x8en 1940, \xc8\x99i 1944, Basarabia este ocupat\xc4\x83 de c\xc4\x83tre Uniunea Sovietic\xc4\x83 \xc8\x99i ora\xc8\x99ul iar\xc4\x83\xc8\x99i este denumit Bender. Recunosc\xc3\xa2nd c\xc4\x83 denumirea de Bender\xc3\xae este str\xc4\x83in\xc4\x83 ora\xc8\x99ului din punct de vedere istoric \xc8\x99i etnografic, \xc3\xaen 1949 Comitetul executiv \xc8\x99i Comitetutul or\xc4\x83\xc8\x99enesc la Partidului Comunist al Moldovei, \xc3\xaentr-o hot\xc4\x83r\xc3\xa2re comun\xc4\x83 propunea Consiliului de Mini\xc8\x99tri ai RSSM \xc8\x99i Comitetului Central P.C. al Moldovei s\xc4\x83 redenumeasc\xc4\x83 localitatea \xc3\xaen Dnestrovsk. \xc3\x8en 1950 Comitetul executiv or\xc4\x83\xc8\x99enesc roag\xc4\x83 Prezidiul Sovietului Suprem al R.S.S.M. s\xc4\x83 schimbe denumirea ora\xc8\x99ului din Bender\xc3\xae \xc3\xaen Suvorov (\xc3\xaen leg\xc4\x83tur\xc4\x83 cu aniversarea a 150 ani de la moartea comandatului rus A. Suvorov). Niciunul din aceste demersuri nu a fost examinat de c\xc4\x83tre organele implicate. \xc3\x8en 1956, se mai \xc3\xaencearc\xc4\x83 odat\xc4\x83 de a schimba denumirea \xc3\xaen Dnestrogorsc sau Tkacenko. Dar propunerea nu a fost realizat\xc4\x83._NEWLINE_Dup\xc4\x83 evenimentele de la sf\xc3\xa2r\xc8\x99itul anilor 80 \xc8\x99i \xc3\xaenceputul anilor 90, dorin\xc8\x9ba de a schimba numele ora\xc8\x99ului \xc3\xaen Tighina a parvenit din partea popula\xc8\x9biei de limb\xc4\x83 rom\xc3\xa2n\xc4\x83. Popula\xc8\x9bia rusofon\xc4\x83, mai numeroas\xc4\x83, s-a opus cu des\xc4\x83v\xc3\xa2r\xc8\x99ire acestor inten\xc8\x9bii.\n_START_SECTION_\nGeografie\n_START_PARAGRAPH_\nSuprafa\xc8\x9ba municipiului Tighina este de 3867 ha, inclusiv: 1313 ha - terenuri cu destina\xc8\x9bie agricol\xc4\x83, 532 - terenuri destinate construc\xc8\x9biilor \xc8\x99i infrastructurii, 387 ha - terenuri ale fondului silvic, 1361 ha - terenuri ale localit\xc4\x83\xc8\x9bilor.\n_START_SECTION_\nHidrografie\n_START_PARAGRAPH_\nTighina este amplasat\xc4\x83 pe malul drept a fluviului Nistru. P\xc3\xa2n\xc4\x83 la ora\xc8\x99, Nistrul coboar\xc4\x83 pe o pant\xc4\x83 ceva mai repede; de aici la mare, panta este foarte slab\xc4\x83: 5 m la 114\xc2\xa0km \xc3\xaen linie dreapt\xc4\x83 sau 43\xc2\xa0mm la 1\xc2\xa0km. O u\xc8\x99oar\xc4\x83 \xc3\xaen\xc4\x83l\xc8\x9bare a nivelului M\xc4\x83rii Negre (de 5 m) ar duce apele acesteia p\xc3\xa2n\xc4\x83 la Tighina, ceea ce ar fi realizabil la o mare cu un flux mai puternic . \xc3\x8en anii \xe2\x80\x9970 ai secolului al XX-lea, au fost \xc3\xaen\xc4\x83l\xc8\x9bate digurile de mal, reduc\xc3\xa2nd p\xc3\xa2n\xc4\x83 la minim inunda\xc8\x9biile, dar nu le-au exclus pe deplin. Lunca Nistrului se g\xc4\x83se\xc8\x99te ast\xc4\x83zi \xc3\xaentr-o faz\xc4\x83 de acumulare, cu excep\xc8\x9bia pragurilor v\xc4\x83ii. De la Tighina la vale, terasa nu se mai poate urm\xc4\x83ri morfologic, ea coboar\xc4\x83 mereu \xc3\xaen urma scufund\xc4\x83rii regiunii dinspre Marea Neagr\xc4\x83 .\n_START_SECTION_\nEpoca antic\xc4\x83\n_START_PARAGRAPH_\nCercet\xc4\x83rile arheologice ne permit s\xc4\x83 afirm\xc4\x83m c\xc4\x83 cei dint\xc3\xa2i locuitori ai ora\xc8\x99ului au fost triburile geto-dacice, urmele c\xc4\x83rora au fost descoperite \xc3\xaen regiunea cet\xc4\x83\xc8\x9bii Tighina, precum \xc8\x99i \xc3\xaen satele din apropiere \xe2\x80\x93 Chi\xc8\x9bcani \xc8\x99i Varni\xc8\x9ba . Pe teritoriul ora\xc8\x99ului au fost descoperite diferite materiale arheologice din epoca timpurie a fierului, secolele IV-III \xc3\xae.e.n. Dup\xc4\x83 cucerirea geto-dacilor de c\xc4\x83tre romani \xc8\x99i formarea provinciei Dacia, pe vatra actual\xc4\x83 a Tighinei au ap\xc4\x83rut 3 a\xc8\x99ez\xc4\x83ri umane: unul pe locul palatului de cultur\xc4\x83, altul \xc3\xaen suburbia Hamutovca, iar al treilea pe locul cet\xc4\x83\xc8\x9bii de piatr\xc4\x83 . Pe vatra din Hamutovca, la suprafa\xc8\x9ba solului au fost g\xc4\x83site buc\xc4\x83\xc8\x9bi de lut ars, care provin de la casele f\xc4\x83cute din nuiele \xc8\x99i unse cu lut, resturi de vase din lut \xc8\x99i alte obiecte ale perioadei men\xc8\x9bionate . Pe celelalte vetre au fost colectate diferite obiecte, \xc3\xaen special vase de argil\xc4\x83, din perioada roman\xc4\x83. Localit\xc4\x83\xc8\x9bile s-au men\xc8\x9binut p\xc3\xa2n\xc4\x83 la invazia hunilor \xc3\xaen 376 e.n.\n_START_SECTION_\nEpoca medieval\xc4\x83\n_START_PARAGRAPH_\nUnii cercet\xc4\x83tori presupun c\xc4\x83 istoria Tighinei \xc3\xaencepe \xc3\xaenc\xc4\x83 din timpurile str\xc4\x83vechi \xc8\x99i c\xc4\x83 prin secolul al XII-lea negustori genovezi ar fi \xc3\xaentemeiat aici o factorie, un punct comercial de schimb cu \xc8\x9b\xc4\x83rile str\xc4\x83in. Conform istoricului Vasile Spinei din Ia\xc8\x99i, vadul de la Tighina era protejat de o fort\xc4\x83rea\xc8\x9b\xc4\x83 autohton\xc4\x83 rom\xc3\xa2neasc\xc4\x83 \xc3\xaenc\xc4\x83 din secolele IX-XI. \xc3\x8emp\xc4\x83ratul bizantin Constantin Porfirogenetul men\xc8\x9bioneaz\xc4\x83, \xc3\xaen secolul X, un ora\xc8\x99 pe locul actualei urbe. Conform istoricului Ion Chirtoag\xc4\x83, \xc3\xaen timpul domina\xc8\x9biei cumane, secolele XI-XIII, ora\xc8\x99ul se numea deja Tighina, iar \xe2\x80\x9eTighina\xe2\x80\x9d \xc3\xaensemna \xc3\xaen limba cuman\xc4\x83 \xe2\x80\x9etrec\xc4\x83toare\xe2\x80\x9d . Totu\xc8\x99i, prima atestare documentar\xc4\x83 a ora\xc8\x99ului dateaz\xc4\x83 din 1408, din vremea lui Alexandru cel Bun. \xc3\x8entr-un document ce oferea diverse privilegii comercian\xc8\x9bilor din Liov, ora\xc8\x99ul este men\xc8\x9bionat ca punct vamal cu denumirea Teagheaneachi ._NEWLINE_Ca cetate de frontier\xc4\x83 Tighina s-a dezvoltat \xc3\xaen timpul domniei lui \xc8\x98tefan cel Mare, care a construit o cetate din p\xc4\x83m\xc3\xa2nt \xc8\x99i lemn \xe2\x80\x93 o palanc\xc4\x83, pentru a ap\xc4\x83ra trec\xc4\x83toarea de t\xc4\x83tari , \xc8\x99i a lui Petru Rare\xc8\x99. Cet\xc4\x83\xc8\x9buia de p\xc4\x83m\xc3\xa2nt era, probabil, rotund\xc4\x83 sau semicircular\xc4\x83, avea \xc8\x99an\xc8\x9b \xc8\x99i val de ap\xc4\x83rare, iar \xc3\xaen poala valului din interiorul cet\xc4\x83\xc8\x9bii erau f\xc4\x83cute locuin\xc8\x9be de tip bordei. Acest lucru este demonstrate de s\xc4\x83p\xc4\x83turile care au descoperit urmele unei locuin\xc8\x9be arse \xc8\x99i de diferite obiecte de uz casnic din sec. XV \xe2\x80\x93 XVI . La sf\xc3\xa2r\xc8\x99itul sec. XIV - \xc3\xaenceputul sec. XV, pe locul unde mai \xc3\xaenainte fusese punctul vamal, a fost \xc3\xaentemeiat ora\xc8\x99ul cu acela\xc8\x99i nume._NEWLINE_\xc3\x8en anul 1538, Petru Rare\xc8\x99 se ridic\xc4\x83 \xc3\xaempotriva Por\xc8\x9bii Otomane, refuz\xc3\xa2nd s\xc4\x83 mai pl\xc4\x83teasc\xc4\x83 tributul anual. Tr\xc4\x83dat de boieri, ia calea pribegiei \xc8\x99i se refugiaz\xc4\x83 \xc3\xaen Transilvania. \xc3\x8en acela\xc8\x99i an, sultanul Por\xc8\x9bii, Soliman I, zis Magnificul, \xc3\xaen expedi\xc8\x9bia \xc3\xaempotriva lui Petru Rare\xc8\x99, intr\xc4\x83 f\xc4\x83r\xc4\x83 lupt\xc4\x83 \xc3\xaen Tighina \xc8\x99i o transform\xc4\x83, \xc3\xaempreun\xc4\x83 cu 18 sate din jur, \xc3\xaen raia . Devenind re\xc8\x99edin\xc8\x9b\xc4\x83 de raia turceasc\xc4\x83, vechiul nume e substituit cu altul nou, Bender, adic\xc4\x83 ora\xc8\x99 fluvial. P\xc3\xa2n\xc4\x83 la cucerire, Tighina fusese capitala \xc8\x9ainutul L\xc4\x83pu\xc8\x99na, transferat\xc4\x83 ulterior la T\xc3\xa2rgul L\xc4\x83pu\xc8\x99na._NEWLINE_Din porunca lui Soliman I, dup\xc4\x83 proiectul arhitectului Cogi Mimar Sinan, cetatea este ref\xc4\x83cut\xc4\x83 \xc8\x99i l\xc4\x83rgit\xc4\x83, lucr\xc4\x83rile de reconstruire fiind finisate \xc3\xaen anul 1541 \xc8\x99i transformat\xc4\x83 \xc3\xaentr-un avanpost bine \xc3\xaent\xc4\x83rit de lupt\xc4\x83. Cetatea a fost construit\xc4\x83 dup\xc4\x83 modelul cet\xc4\x83\xc8\x9bilor de tip bastion din Europa de Vest. \xc3\x8en sec. XVII era deja o fortifica\xc8\x9bie puternic\xc4\x83 de ap\xc4\x83rare compus\xc4\x83 din trei p\xc4\x83r\xc8\x9bi: citadela, partea de sus \xc8\x99i partea de jos a cet\xc4\x83\xc8\x9bii . Citadela din piatr\xc4\x83 are \xc3\xaen interior ziduri groase, de forma unui p\xc4\x83trat, cu o singur\xc4\x83 intrare dinspre vest. Are o suprafa\xc8\x9b\xc4\x83 de 2 hectare \xc8\x99i 8 turnuri cu zid estic ridicat chiar pe malul Nistrului. Partea exterioar\xc4\x83 e cetate de p\xc4\x83m\xc3\xa2nt de forma unui pentagon neregulat, alc\xc4\x83tuit dintr-un \xc8\x99an\xc8\x9b ad\xc3\xa2nc, c\xc4\x83ptu\xc8\x99it din piatr\xc4\x83 \xc8\x99i dotat cu subterane. Valul are 10 bastioane \xc8\x99i 6 por\xc8\x9bi \xc3\xaencercuie\xc8\x99te o suprafa\xc8\x9b\xc4\x83 de 60 de hectare cu numeroase cl\xc4\x83diri ._NEWLINE_\xc3\x8en vara anului 1574 Ion Vod\xc4\x83 cel Viteaz o asediase cu armata sa, apoi \xc3\xaen 1595 \xc8\x99i 1600 f\xc4\x83cuse dou\xc4\x83 \xc3\xaencerc\xc4\x83ri \xc8\x99i Mihai Viteazul. \xc3\x8en aceea\xc8\x99i perioad\xc4\x83, Tighina a fost atacat \xc8\x99i de cazacii zaporojeni.\n_START_SECTION_\nEpoca modern\xc4\x83\n_START_PARAGRAPH_\n\xc3\x8en 1709 la Varni\xc8\x9ba, trec\xc3\xa2nd prin Tighina, se refugiaz\xc4\x83 Carol al XII-lea al Suediei \xc3\xaempreun\xc4\x83 cu c\xc4\x83petenia cazacilor, Ivan Stepanovici Mazepa, dup\xc4\x83 \xc3\xaenfr\xc3\xa2ngerea \xc3\xaen r\xc4\x83zboiul cu Rusia. Regele suedez spera s\xc4\x83 primeasc\xc4\x83  sprijinul sultanului \xc3\xaen continuarea luptei sale \xc3\xaempotriva \xc8\x9barului Petru \xc8\x99i a armatei ruse\xc8\x99ti, speran\xc8\x9b\xc4\x83 care s-a \xc8\x99i realizat, de\xc8\x99i doar par\xc8\x9bial. Mai mult, Carol al  XII-lea s-a oferit s\xc4\x83 sar\xc4\x83 \xc3\xaen lupt\xc4\x83 cu mica sa trup\xc4\x83 \xc3\xaempotriva Rusiei de partea armatelor Imperiului Otoman atunci c\xc3\xa2nd se va  ivi ocazia. Ocazia s-a ivit \xc3\xaen  1711, cu ocazia r\xc4\x83zboiului ruso-turc al c\xc4\x83rui lupt\xc4\x83 decisiv\xc4\x83 a avut loc la St\xc4\x83nile\xc8\x99ti. Carol al  XII-lea, \xc3\xaens\xc4\x83, a ajuns la locul de lupt\xc4\x83 doar \xc3\xaen a dou\xc4\x83 zi dup\xc4\x83 eveniment. \xc3\x8en 1713, la Tighina s-a desf\xc4\x83\xc8\x99urat o lupt\xc4\x83 \xc3\xaentre for\xc8\x9bele lui Carol al XII-lea al Suediei \xc8\x99i armata otoman\xc4\x83. Turcii l-au \xc8\x9binut ostatic pentru a ob\xc8\x9bine bani \xc8\x99i pentru a exploata dificult\xc4\x83\xc8\x9bile politice din Europa central\xc4\x83.\n_START_SECTION_\nPerioada \xc8\x9barist\xc4\x83\n_START_PARAGRAPH_\n\xc3\x8en urma r\xc4\x83zboiului ruso-turc din 1806-1812, Moldova dintre Prut \xc8\x99i Nistru, numit\xc4\x83 ulterior Basarabia, a fost anexat\xc4\x83 de c\xc4\x83tre Imperiul Rus. Tigina este vizitat\xc4\x83 de poetul rus Aleksandr Pu\xc8\x99kin \xc3\xaen 1821, care se afla \xc3\xaen exil \xc3\xaen Basarabia. La Tighina acesta a discutat cu cazacul Iskra, \xc3\xaen v\xc3\xa2rst\xc4\x83 de 135 de ani, care i-a relatat istoria \xc3\xaentrevederii cu regele suedez Carol al XII-lea. A\xc8\x99a se face c\xc4\x83 \xc3\xaen poemul \xe2\x80\x9ePoltava\xe2\x80\x9d Pu\xc8\x99kin men\xc8\x9bioneaz\xc4\x83 Basarabia ._NEWLINE_\xc3\x8en 1825 se construie\xc8\x99te Catedrala \xe2\x80\x9eSchimbarea la fa\xc8\x9b\xc4\x83\xe2\x80\x9d. \xc3\x8en perioada \xc8\x9barist\xc4\x83 Tighina cuprinde urm\xc4\x83toare cartiere: Priteahail\xc4\x83uca, Lipcani, Boriseuca \xc8\x99i Gh\xc3\xa2\xc8\x99ti._NEWLINE_La \xc3\xaenceputul secolului al XX-lea \xc3\xaen Tighina sistemul de \xc3\xaenv\xc4\x83\xc8\x9b\xc4\x83m\xc3\xa2nt era reprezentant de un progimnaziu de fete; o \xc8\x99coal\xc4\x83 primar\xc4\x83 jude\xc8\x9bean\xc4\x83 \xc8\x99i c\xc3\xa2teva \xc8\x99coli elementare._NEWLINE_La 1901 \xc3\xaen Tighina func\xc8\x9biona o fabric\xc4\x83 de crupe; 2 mori cu aburi \xc8\x99i 14 de v\xc3\xa2nt; o fabric\xc4\x83 de bere; 2 fabrici mari de cherestea, cu un venit anual de 185.000 ruble; o fabric\xc4\x83 de seu \xc8\x99i c\xc3\xa2teva mai mici, care toate \xc3\xaempreun\xc4\x83 dau un venit anual de 228.000 ruble. Ora\xc8\x99ul mai are 779 pr\xc4\x83v\xc4\x83lii, hanuri, hoteluri, cu un venit anual de circa 1.970.900 ruble._NEWLINE_Popula\xc8\x9bia ora\xc8\x99ului, dup\xc4\x83 recens\xc4\x83m\xc3\xa2ntul din anul 1902, este de 35.400 locuitori. Ru\xc8\x99i \xc8\x99i ruteni constituia 15.000 persoane; rom\xc3\xa2ni 10.000 persoane; evrei 8.000 persoane, alte etnii - 2.000 locuitori._NEWLINE_La dezvoltarea economic\xc4\x83 a ora\xc8\x99ului a contribuit construc\xc8\x9bia \xc3\xaen 1871 a c\xc4\x83ii ferate Tiraspol - Chi\xc8\x99in\xc4\x83u, cu podul peste Nistru. \xc3\x8en 1874 a mai fost construit\xc4\x83 \xc8\x99i calea Tighina - Gala\xc8\x9bi. Astfel, la sf\xc3\xa2r\xc8\x99itul sec. XIX Benderul devine unul din principalele centre de industrie \xc8\x99i cultur\xc4\x83 din gubernia Basarabia.\n_START_SECTION_\nPerioada interbelic\xc4\x83\n_START_PARAGRAPH_\nP\xc3\xa2n\xc4\x83 \xc3\xaen 1940, \xc8\x99i \xc3\xaen anii 1941 - 1944 Tighina a apar\xc8\x9binut Rom\xc3\xa2niei._NEWLINE_La recens\xc4\x83m\xc3\xa2ntul din 1930 \xc3\xaen Tighina locuiau 31.698 persoane. \xc3\x8en anii '30 industria era reprezentat\xc4\x83 de 5 mori, o fabric\xc4\x83 de ulei, c\xc3\xa2te o fabric\xc4\x83 de spirt, de bere, de bomboane, de s\xc4\x83pun, de c\xc4\x83r\xc4\x83mizi. \xc3\x8en sectorul bancar activau 10 institu\xc8\x9bii financiare: sucursala B\xc4\x83ncii Na\xc8\x9bionale a Rom\xc3\xa2niei, Banca Rom\xc3\xa2neasc\xc4\x83, Banca Basarabiei, Banca popular\xc4\x83 agricol\xc4\x83, Casa de \xc3\xaemprumut \xc8\x99i p\xc4\x83strare etc._NEWLINE_La 23 august 1939 Uniunea Sovietic\xc4\x83 \xc8\x99i Germania au semnat \xe2\x80\x9ePactul Ribbentrop-Molotov\xe2\x80\x9d. Consecin\xc8\x9bele_NEWLINE_acestuia au fost dezastruoase pentru Rom\xc3\xa2nia, inclusiv \xc8\x99i Basarabia. La data de 26 iunie 1940, Viaceslav Molotov a prezentat ministrului Rom\xc3\xa2niei la Moscova, Gheorghe Davidescu, nota ultimativ\xc4\x83 prin care sovieticii cereau autorit\xc4\x83\xc8\x9bilor rom\xc3\xa2ne\xc8\x99ti s\xc4\x83 p\xc4\x83r\xc4\x83seasc\xc4\x83 teritoriul Basarabiei \xc8\x99i al nordului Bucovinei . La 28 iunie 1940, sovieticii au adresat Rom\xc3\xa2niei o noua not\xc4\x83 ultimativ\xc4\x83, prin care cereau ca evacuarea Basarabiei \xc8\x99i a nordului Bucovinei, de c\xc4\x83tre autorit\xc4\x83\xc8\x9bile rom\xc3\xa2ne s\xc4\x83 fie realizat\xc4\x83 \xc3\xaen patru zile. Popula\xc8\x9bia din Tighina a fost anun\xc8\x9bat\xc4\x83 abia \xc3\xaen diminea\xc8\x9ba zilei de 28 iunie 1940, de intrarea iminent\xc4\x83 a trupelor sovietice \xc3\xaen Basarabia. Pe data 29 iunie 1940, Armata Ro\xc8\x99ie era deja \xc3\xaen Chi\xc8\x99in\xc4\x83u .\n_START_SECTION_\nAl Doilea R\xc4\x83zboi Mondial\n_START_PARAGRAPH_\n\xc3\x8en perioada 26 iulie \xe2\x80\x93 07 iulie 1941, Armata a 4-a a dus b\xc4\x83t\xc4\x83lia pentru cucerirea liniei Nistrului, for\xc8\x9b\xc3\xa2nd fluviul \xc3\xaen zona Tighina-Dub\xc4\x83sari. Dup\xc4\x83 respingerea for\xc8\x9belor Armatei a 9-a sovietice \xc3\xaen toate sectoarele frontului, marile unit\xc4\x83\xc8\x9bi rom\xc3\xa2ne au ie\xc8\x99it cu elementele \xc3\xaenaintate la \xc8\x9b\xc4\x83rmul M\xc4\x83rii Negre, la 40\xe2\x80\x9350\xc2\xa0km nord-vest de Odesa .\n_START_SECTION_\nPerioada postbelic\xc4\x83\n_START_PARAGRAPH_\nDup\xc4\x83 anexarea Basarabiei de c\xc4\x83tre sovietici, ora\xc8\x99ele, inclusiv Tighina, s-au transformat \xc3\xaen centre de dezna\xc8\x9bionalizare \xc8\x99i rusificare a moldovenilor de la sat \xc8\x99i de la ora\xc8\x99. \xc3\x8en 1989 din cele 15 \xc8\x99coli din Tighina nici una nu instruia \xc8\x99i nu educa \xc3\xaen limba rom\xc3\xa2n\xc4\x83 .\n_START_SECTION_\nTighina la etapa actual\xc4\x83\n_START_PARAGRAPH_\nDin 1991 \xc3\xaencoace, ora\xc8\x99ul apar\xc8\x9bine, de drept, Republicii Moldova, dar este administrat\xc4\x83 \xc3\xaencep\xc3\xa2nd cu 1992 de autorit\xc4\x83\xc8\x9bile separatiste transnistrene sus\xc8\x9binute de Rusia.\n_START_SECTION_\nEconomie\n_START_PARAGRAPH_\nTighina este un important centru industrial. Aici sunt amplasate mai multe fabrici, precum Floare Tighina (produc\xc8\x9bie de \xc3\xaenc\xc4\x83l\xc8\x9b\xc4\x83minte) sau Moldavkabel (produc\xc8\x9bie de cabluri electrice).\n_START_SECTION_\nTransport\n_START_PARAGRAPH_\nEste un important nod feroviar \xc8\x99i un port pe Nistru."